ધોનીએ ચેન્નાઇની ટીમને ત્રીજીવાર ચેમ્પિયન બનાવી, આ સાથે જ ધોનીની ફિટનેસને લઇને ઉઠી રહેલા સવાલો પર પણ પૂર્ણવિરામ લાગી ગયું છે. ધોનીએ આઇપીએલ જીત્યા બાદ ફિટનેસ પર મોટુ નિવેદન આપ્યું કે, ઉંમર ના પુછો, ફિટનેસ દેખો, કેમકે ફિટનેસ મહત્વની હોય છે. ધોનીએ કહ્યું કે, ‘આપણે ઉંમર વિશે વાત કરીએ છીએ, પણ ફિટનેસ વધુ મહત્વની છે. રાયડુ ૩૩ વર્ષનો છે, પણ ઉંમર મહત્વની નથી. જો તમે કોઇપણ કેપ્ટનને પુછશો તો એવો ખેલાડી ઇચ્છશે કે તે ફિટ હોય.’ તેણે કહ્યું કે, ‘અમે અમારી નબળાઇઓ જાણતા હતા. જો વૉટસન ડાઇવ લગાવવાની કોશિશ કરતો તો તે ઇજાગ્રસ્ત થઇ શકતો હતો, તેથી તેને એવુ ના કરવા માટે કહેવામાં આવ્યુ, ઉંમર માત્ર નંબર છે, પણ તમારે પુરેપુરા ફિટ હોવું જાઇએ.’ ધોનીએ કહ્યું કે, ‘જ્યારે તમે ફાઇનલમાં પહોંચો છો તો દરેક વ્યક્તિ પોતાની ભૂમિકા જાણે છે. જ્યારે તમે ફિલ્ડમાં હોય ત્યારે તમારે તમારી સમજણ મુજબ કામ કરવાનું હોય છે. અમારા બેટ્‌સમેન પોતાની શૈલીથી પરિચિત હતા અને તે જ કારણ છે કે અમે આઇપીએલ ખિતાબ પોતાના નામે કરવામાં સફળ રહ્યા.